Klassikkoelokuvissa Prinsessa Leiaa näytellyt Carrie Fisher on kuollut.

Yhdysvaltalainen näyttelijä, Tähtien sota -elokuvien prinsessa Leiana tunnettu Carrie Fisher on kuollut 60 vuoden iässä. Suru-uutisen kertoo People-sivusto.

Fisherin perheen edustaja Simon Halls on julkaissut lausunnon Fisherin tyttären Billie Lourdin puolesta.

– Suuren surun saattelemana Billie Lourd joutuu vahvistamaan, että hänen rakas äitinsä Carrie Fisher on kuollut kello 8.55 tänä aamuna, lausunnossa sanotaan.

– Maailma rakasti häntä ja häntä tullaan kaipaamaan syvästi. Koko perheemme kiittää teitä ajatuksistanne ja rukouksistanne.

­

Fisher sai sydänkohtauksen lennolla Lontoosta Los Angelesiin 23. joulukuuta. Hänet kiidätettiin sairaalaan, missä häntä pidettiin tehohoidossa kuolemaansa saakka. Fisherin perhe ehti jo toivoa tämän selviävän.

– Carrien tila on vakaa. Jos tapahtuu muutos, me kerromme siitä, Fisherin 84-vuotias näyttelijä-äiti Debbie Reynolds kirjoitti vielä sunnuntai-iltana Twitterissä.

­

Carrie Fisher tunnettiin ympäri maailman prinsessa Leia Organan roolistaan. Fisher näyttelee elokuvissa Tähtien sota: Episodi IV – Uusi toivo (1978), Imperiumin vastaisku (1980), Jedin paluu (1983) sekä viime vuonna ilmestyneessä jatko-osassa Tähtien sota: Episodi VII – The Force Awakens.

­

Hän ehti ennen kuolemaansa saada juuri päätökseen oman osuutensa tulevasta elokuvasta Tähtien sota: Episodi VIII . Sydänkohtauksen saadessaan Fisher oli matkalla kotiin Catastrophe-sarjan kuvauksista sekä markkinoimasta The Princess Diarist -kirjaansa.

Kirjassa näyttelijä paljastaa hänen ja Tähtien sodassa Han Soloa esittäneen Harrison Fordin romanttisen suhteen. Ford ja Fisher esittivät rakastavaisia alkuperäisessä Tähtien sota -trilogiassa.

Juttua korjattu kello 20.35: Fisher oli ennen sydänkohtaustaan Lontoossa markkinoimassa kirjaansa, ei kuvaamassa tulevaa Tähtien sota -elokuvaa.